“พาณิชย์” พลิก “โควิด” เป็นโอกาส ดันออเดอร์ข้าวไทย ไปฮ่องกง ม.ค.-เม.ย.63 โต 27%
"พาณิชย์" พลิก "โควิด" เป็นโอกาส ดันออเดอร์ข้าวไทย ไปฮ่องกง ม.ค.-เม.ย.63 โต 27% ครองส่วนแบ่งตลาด 66%
"พาณิชย์" พลิก "โควิด" เป็นโอกาส ดันออเดอร์ข้าวไทย ไปฮ่องกง ม.ค.-เม.ย.63 โต 27% ครองส่วนแบ่งตลาด 66%
2 มิ.ย. 2563

นายกีรติ รัชโน อธิบดีกรมการค้าต่างประเทศ กระทรวงพาณิชย์ เปิดเผยว่า สืบเนื่องจากนโยบายของนายจุรินทร์ ลักษณวิศิษฎ์ รองนายกรัฐมนตรี และรมว.พาณิชย์ ที่ให้ความสำคัญในการรักษาและขยายตลาดข้าวไทยไปต่างประเทศ โดยเฉพาะอย่างยิ่งในช่วงสถานการณ์การแพร่ระบาดของโรคโควิด-19 ที่ทำให้กระทรวงพาณิชย์ไม่สามารถจัดคณะผู้แทนการค้าเดินทางไปพบปะหารือกระชับความสัมพันธ์กับผู้นำเข้าข้าวในต่างประเทศได้
ทั้งนี้ รองนายกฯ จึงสั่งการให้กรมการค้าต่างประเทศ จัดประชุมผ่านระบบ Video Conference กับสมาคมผู้ส่งออกข้าวไทย สมาคมผู้นำเข้าข้าวฮ่องกง และสำนักงานส่งเสริมการค้าในต่างประเทศ ณ เมืองฮ่องกง (สคต. ฮ่องกง) เมื่อวันที่ 29 พ.ค.63 เพื่อติดตามความคืบหน้าเกี่ยวกับสถานการณ์การค้าข้าวในตลาดฮ่องกง ซึ่งเป็นตลาดส่งออกข้าวหอมมะลิที่สำคัญของไทย
โดยที่ประชุมได้มีการติดตามข้อมูลสถานการณ์การผลิตและการค้าในช่วงการแพร่ระบาดโรคโควิด-19 เนื่องจากในช่วงต้นปีที่ผ่านมา ฮ่องกงเกิดปรากฏการณ์ Panic Buying กล่าวคือ ผู้บริโภคชาวฮ่องกงเกิดความวิตกกังวลว่าจะไม่มีข้าวเพียงพอสำหรับการบริโภค จึงซื้อข้าวเพื่อกักตุนเป็นจำนวนมาก ประกอบกับเวียดนามระงับการส่งออกข้าวชั่วคราว
ขณะที่ไทยไม่มีมาตรการจำกัดปริมาณการส่งออกข้าว ส่งผลดีให้การนำเข้าข้าวไทยของฮ่องกง ปี 2563 (ม.ค.-เม.ย.) มีปริมาณ 69,339 ตัน เพิ่มขึ้นจากช่วงเดียวกันของปีก่อน 27% ครองส่วนแบ่งตลาดข้าวในฮ่องกง 66% โดยเฉพาะข้าวหอมมะลิไทยและข้าวหอมไทย
“ฝ่ายฮ่องกง ได้ขอบคุณประเทศไทยที่ส่งออกข้าวให้ฮ่องกงอย่างต่อเนื่อง และมีความเชื่อมั่นว่าไทยมีปริมาณผลผลิตเพียงพอที่จะส่งออกข้าวให้ชาวฮ่องกง” นายกีรติ ระบุ
นายกีรติ กล่าวเพิ่มเติมว่า ฝ่ายไทยได้ยืนยันว่ารัฐบาลไทยไม่มีมาตรการจำกัดหรือห้ามการส่งออกข้าวไปต่างประเทศ และขอให้ฮ่องกงเชื่อมั่นว่าไทยมีปริมาณผลผลิตข้าวเพียงพอพร้อมที่จะส่งออกไปฮ่องกง และขอให้ฮ่องกงพิจารณานำเข้าข้าวไทยเพิ่มมากขึ้นด้วย
ทั้งนี้ ภายหลังจากที่สถานการณ์การแพร่ระบาดโควิด-19 ในฮ่องกงดีขึ้น ทาง สคต. ณ เมืองฮ่องกง จะดำเนินการส่งเสริมข้าวไทยผ่านเครือร้านอาหารรายใหญ่ เพื่อประชาสัมพันธ์และรักษาตลาดข้าวไทยในฮ่องกงอีกทางหนึ่งด้วย
สำหรับการประชุมครั้งนี้ถือว่าบรรลุวัตถุประสงค์ โดยสามารถสร้างความเชื่อมั่นทางการค้าข้าวในช่วงสถานการณ์ของการแพร่ระบาดของโรคโควิด-19 ได้เป็นอย่างดี ซึ่งกรมฯ จะใช้ช่องทางดังกล่าวติดตามสถานการณ์การค้ากับประเทศผู้นำเข้าข้าวที่สำคัญของไทยในระยะต่อไป
อนึ่ง ในแต่ละปีฮ่องกงนำเข้าข้าวประมาณ 327,055 ตัน โดยเป็นข้าวจากไทยประมาณ 190,180 ตัน หรือคิดเป็นส่วนแบ่งตลาดข้าวในฮ่องกง 52% โดยไทยเป็นอันดับหนึ่งในส่วนแบ่งตลาดข้าวของฮ่องกงมาโดยตลอด ชนิดข้าวที่นำเข้า ได้แก่ ข้าวหอมมะลิไทย ข้าวหอมไทย และข้าวขาว ตามลำดับ